Toshkent Islom universiteti maslahat kengashini tuzish to‘g‘risida

Toshkent islom universitetining faoliyatini takomillashtirish, yurtimizdagi va xorijdagi diniy tashkilotlar, tadqiqot va ta’lim muassasalari bilan hamkorlik qilish, zamonaviy fikrlovchi hamda diniy ilmga ega mutaxassislar tayyorlash, Universitet, Islom tadqiqotlar markazi, akademik litsey faoliyati siyosatini shakllantirishda tavsiyalar berish maqsadida:
 1. Toshkent islom universiteti Maslahat kengashi tuzilsin va uning tarkibi ilovadagi ro‘yxatga binoan tasdiqlansin.
 Maslahat kengashi raisi etib O‘zbekiston Respublikasi Prezidentining Davlat maslahatchisi A. Mansurov tayinlansin.
 Maslahat kengashining tavsiyalari Universitet o‘quv va ilmiy-tadqiqot faoliyatini amalga oshirishda muvofiqlashtiruvchi va uyg‘unlashtiruvchi mohiyatga egaligi belgilansin.
 2. Maslahat kengashining maqsad va vazifalari quyidagilar etib belgilansin:
 — islom universiteti talabalarini Vatanimiz mustaqilligiga sadoqatli va fidokor, boy madaniy va ma’naviy merosimizni chuqur o‘rgangan, zamonaviy texnologiyalar va ta’lim uslublari asosida dunyoviy hamda diniy ilmlarni uyg‘un ravishda o‘zlashtirgan yetuk mutaxassislar tayyorlashda tavsiyalar berish;
 — jahondagi nufuzli ilmiy-tadqiqot markazlarining va oliy ta’lim muassasalarining tajribasini atroflicha o‘rganish, tahlil etish hamda diniy tashkilotlar bilan aloqa o‘rnatish va bog‘lash asosida universitet o‘quv-tarbiya jarayoni sifatini zamonaviy talablar darajasida tashkil etish, millatimizning buyuk ilmiy, ma’naviy qadriyatlari asosida yetuk islomshunos mutaxassis kadrlar tayyorlashni ta’minlash;
 — homiylarni, shu jumladan xorijiy sarmoyalarni jalb etish, yetakchi tadqiqot va ta’lim markazlarining o‘qitish uslubiyati, ta’limni tashkil etish tajribasini yaqindan o‘rganish va Kadrlar tayyorlash bo‘yicha Milliy dasturga mos ravishda tatbiq etish hamda xorijdan sohaning yetuk mutaxassislarini ta’lim va tadqiqotlar jarayoniga taklif etishda tavsiyalar berish;
 — dunyoviy va diniy fanlarning uyg‘unligini ta’minlash asosida o‘quv dasturlarini muvofiqlashtirish, darsliklar tayyorlash hamda o‘quv jarayoni oldiga qo‘yilgan vazifalarni har tomonlama takomillashtirishda Universitet Ilmiy kengashiga tavsiyalar berish;
 — Universitet va uning huzuridagi Islom tadqiqotlar markazi, akademik litseyda olib boriladigan ilmiy-uslubiy tadqiqotlar yo‘nalishi va mavzulari bo‘yicha hamda Manbalar xazinasini tashkil etishda tavsiyalar berish;
 — Universitetning maqsad va vazifalarini amalga oshirishda keng jamoatchilik bilan aloqa bog‘lash, bu borada omma afkorini shakllantirish va faoliyatiga ko‘maklashish.
 3. O‘zbekiston Respublikasi Prezidentining “Toshkent islom universitetini tashkil etish to‘g‘risida”gi 1999-yil 7-aprel Farmoni hamda “Toshkent islom universiteti faoliyatini tashkil etish to‘g‘risida”gi 1999-yil 6-maydagi Vazirlar Mahkamasining qarori asosida Universitet Maslahat kengashining Nizomi ishlab chiqilsin va 10 kun muddatda Vazirlar Mahkamasiga tasdiqlash uchun kiritilsin.
 Belgilab qo‘yilsinki, Toshkent islom universitetining Maslahat kengashi jamoatchilik asosida faoliyat yuritadi.